

**Penodi Ymgynghorwyr Arbenigol i'r Cyd-bwyllgor a'r Bwrdd Strategaeth Economaidd.**

**Cefndir Bargen Ddinesig Bae Abertawe**

Mae Bargen Ddinesig Bae Abertawe yn cyflwyno dull trawsnewidiol o sut y bydd Dinas-ranbarth Bae Abertawe yn darparu graddfa a natur y buddsoddiad sydd eu hangen i gefnogi cynlluniau'r rhanbarth i dyfu. Mae'r Fargen yn deillio o argymhellion Strategaeth Adfywio Economaidd Dinas-ranbarth Bae Abertawe 2013-2030 ac yn cynnwys cyfanswm buddsoddiad o tua £1.3 biliwn dros gyfnod o 15 mlynedd. Mae hyn yn cynnwys £241m gan Lywodraeth y Deyrnas Unedig a Llywodraeth Cymru; £396m o gyllid arall gan y sector cyhoeddus a £637 o'r sector preifat.

Mae'r Fargen yn gyfle unwaith mewn cenhedlaeth i atgyfnerthu rôl y rhanbarth ymhellach ym maes arloesedd technolegol ac i ddod yn un o'r prif arloeswyr o ran datblygu a masnacheiddio atebion i rai o'r heriau mwyaf ym meysydd gwyddorau bywyd a llesiant, ynni a gweithgynhyrchu clyfar drwy arloesedd digidol a rhaglen sgiliau sydd wedi'i theilwra i anghenion busnesau.

Wrth greu hyd at 9,465 o swyddi newydd ar gyfer y rhanbarth, bydd buddsoddiad y Fargen Ddinesig yn cyfrannu at gynnydd o £1.8bn mewn Gwerth Ychwanegol Gros, a bydd hynny'n osgoi dau ddegawd arall o dwf nad yw'n troi swyddi.

Ar 20 Mawrth 2017, llofnododd y pedwar awdurdod lleol yn Ne-orllewin Cymru, sef Sir Gaerfyrddin, Castell-nedd Port Talbot, Sir Benfro ac Abertawe, gytundeb Bargen Ddinesig Dinas-ranbarth Bae Abertawe (Penawdau Telerau) â Llywodraeth y Deyrnas Unedig a Llywodraeth Cymru. Drwy lofnodi'r cytundeb hwn, cafwyd cadarnhad o ymrwymiad y pedwar awdurdod lleol ar y cyd i sicrhau bod cynlluniau Bargen Ddinesig Bae Abertawe yn cael eu darparu'n llawn.

**Cyflwyniad**

Er mwyn cefnogi'r gwaith o gyflawni Bargen Ddinesig Bae Abertawe yn llwyddiannus ac i sicrhau bod cyfleodd datblygu economaidd ehangach yn y rhanbarth yn cael eu gwireddu, mae Cyd-bwyllgor Bargen Ddinesig Bae Abertawe wedi cytuno y bydd ymgynghorwyr arbenigol yn cael eu penodi i ddarparu dealltwriaeth a chyngor arbenigol i raglen y Fargen Ddinesig.

Bydd yr ymgynghorwyr yn gweithio gyda'r Bwrdd Strategaeth Economaidd a sefydlwyd i ddarparu arbenigedd a chyfraniad y sector preifat i gefnogi cynlluniau strategol y rhanbarth ar gyfer twf economaidd.

Bydd yr ymgynghorwyr yn gysylltiedig â meysydd thematig y Fargen Ddinesig yn bennaf, ond gan fod y Cyd-bwyllgor yn canolbwyntio ar gydweithredu ehangach mewn meysydd megis trafnidiaeth strategol a datblygu economaidd, gwahoddir datganiadau o ddiddordeb gan arbenigwyr yn y meysydd canlynol:

- Arloesi Digidol

- Sgiliau

- Ynni

- Gweithgynhyrchu

- Pobl Ifanc

- Trafnidiaeth

- Datblygu Lleol

- Adwerthu/Bwyd a Diod

- Twristiaeth

- Microfusnesau

- Diwydiant trwm

**Rôl yr Ymgynghorwyr**

Gan weithio gyda'r Bwrdd Strategaeth Economaidd, rôl yr ymgynghorwyr arbenigol fydd rhoi cyngor arbenigol i gefnogi'r Cyd-bwyllgor ac yn enwedig y Bwrdd Strategaeth Economaidd mewn perthynas â'r canlynol:

* Rhoi safbwynt y busnes a sicrwydd bod prosiectau yn mynd rhagddynt yn unol ag anghenion y sector
* Rhoi dealltwriaeth arbenigol o faterion technegol sy'n ymwneud â'r sectorau
* Rhoi gwybodaeth am dueddiadau/materion penodol sy'n effeithio ar y sectorau
* Clustnodi gweithgarwch/buddsoddiad sydd eu hangen i gefnogi gweledigaeth strategol ehangach y Cyd-bwyllgor
* Cynrychioli'r Fargen Ddinesig yn y sectorau perthnasol

Mae'n bosibl y gofynnir i'r ymgynghorwyr a benodir roi cyngor i'r Cyd-bwyllgor, Bwrdd y Rhaglen a'r Swyddfa Rheoli Prosiect yn ôl yr angen.

Bydd yn ofynnol i'r ymgynghorwyr adrodd yn ôl i'r Cyd-bwyllgor am faterion penodol sy'n berthnasol i'r Fargen.

**Meini Prawf Dethol**

Bydd yr holl fynegiannau o ddiddordeb yn cael eu hasesu yn ôl y meini prawf canlynol:

Sgiliau, Nodweddion a Phrofiad Hanfodol

* Gwybodaeth am unrhyw un o'r meysydd perthnasol a phrofiad ohonynt
* Ethos partneriaeth ac arweinyddiaeth gref
* Yn gallu cyfleu barn y gymuned fusnes ehangach
* Dangos dealltwriaeth o'r amgylchedd strategol ehangach

Mae Dinas-ranbarth Bae Abertawe yn cydnabod pwysigrwydd datblygu a thyfu'r Iaith Gymraeg ac yn croesawu mynegiannau o ddiddordeb gan ymgeiswyr sy'n dangos eu bod yn medru gweithio'n Saesneg neu'n Gymraeg.

**Amserlenni'r Cyfarfodydd**

Bydd ymgynghorwyr yn cael eu gwahodd gan Gadeirydd y Bwrdd Strategaeth Economaidd i ddod i gyfarfodydd pan fydd angen mewnbwn arbenigol ar y Bwrdd. Cynhelir cyfarfodydd y Bwrdd Strategaeth Economaidd yn fisol, fodd bynnag caiff cyfarfodydd arbennig eu cynnal pan fo angen. Yn gyffredinol, bydd y cyfarfodydd yn cael eu cynnal o fewn Rhanbarth Bae Abertawe, ond gall fod adegau pan fydd angen cynnal cyfarfodydd mewn lleoliadau eraill.

**Cyflog**

Safle gwirfoddol yw hwn.

**Y Broses Ddethol**

Caiff mynegiannau o ddiddordeb eu hystyried gan banel o aelodau'r Bwrdd Strategaeth Economaidd a chaiff y penodiadau eu cymeradwyo gan bedwar arweinydd y Cyd-bwyllgor.

**Sut i ymgeisio**

I fynegi diddordeb mewn bod yn ymgynghorydd, llenwch y ffurflen Mynegi Diddordeb amgaeedig a'i dychwelyd i citydeal@sirgar.gov.uk erbyn Dydd Llun Medi 23, 2019.